Полярното хранене иде от Индия за да ни направи по-жизнени

(по "Аюрведически пътеводител в полярната терапия" -
новата книга на издателство "Шамбала")

Според полярната терапия в основата на материята е енергията, позната от древността като "прана". Контакт с прана може да се осъществи чрез докосване, движения, упражнения, храни и хранене, мисли, чувства и сетива.За да бъде здрав, човек трябва да балансира тази енергия.
Полярната терапия е предложена от д-р Рандолф Стоун и съдържа елементи на древната индийска холистична медицина аюрведа, включваща здравословно хранене, упражнения, прочистване, билки, мантри, метали, скъпоценни камъни, йога, астрология и т.н.
Трите универсални енергии на баланса, движението и целостта се наричат гуни. Те са сатва, раджас и тамас. Д-р Стоун нарича гуните "принципи". Трите принципа си сътрудничат в създаването и поддържането на живота. От тях възникват елементите земя, вода, въздух и огън, и пространството (етер). Всяко действие започва от неутрално, неподвижно състояние (сатва), навлиза в света чрез активност (раджас) и се връща към своя източник и завършек (тамас). Насочената навън, разширяваща се, творческа фаза на раджас наричаме центробежна. Насочената навътре, свиваща се, кондензираща фаза на тамас определяме като центростремителна. Животът е непрекъснат баланс между двата "полюса" - излъчване (центробежен процес) и приемане (центростремителен процес). От този полярен танц произтичат нашето здраве и щастие.

Хранителни планове в полярната терапия

Прекаляването с дадена храна стимулира един поток или енергийна зона повече, отколкото друга, пораждайки дисбаланс. Как се отразява храненето на здравето и самочувствието ви? Етично ли е то от ваша гледна точка? Какво бихте променили, за да стане храненето ви по-здравословно? Храните въздействат не само на физическо, но и на енергийно ниво. Д-р Стоун подчертава значението на здравия черен дроб, отрича яденето късно вечер, преяждането, препиването и пърженето. Препоръчва добро сдъвкване на храната и лесно смилаеми храни. Предлага три различни хранителни програми:

Пречистване

. Това е алкализираща диета, включваща сурови и варени плодове и зеленчуци, покълнали семена, житни и бобови растения, накиснати бадеми, авокадо, нерафиниран мед, билки, подправки и студено пресовани растителни масла (без царевично - може да потисне щитовидната жлеза). Често се пие полярен чай. Всяка сутрин се прочиства черния дроб. Храната е безсолна, тъй като солта задържа вода и токсини в организма. Външно се ползват солни разтривки или бани за извличане на водата и токсините от тялото.

Укрепване

. Това е умерена, ниско калорична програма с добра, чиста храна. Тя е особено полезна за черния дроб и се препоръчва за поддържане на добро здраве. Помага при хепатит, муден черен дроб, разстроено храносмилане, сърдечни заболявания и рак. Ако се храните прекалено обилно, може да я използвате за пречистване и намаляване на теглото. Освен горните пречистващи храни, включва млечни продукти, картофи, бобови и житни растения, сурови ядки и семена, гъби, хлебна мая и др. Набляга се на правилното комбиниране на храните за добро храносмилане. Избягват се загрети мазнини, за да се щади черния дроб. Главното ядене е на обяд, а вечер се яде по-малко.

Гастрономът-вегетарианец

. Това е млечно-вегетарианска програма, която включва всички пречистващи и укрепващи храни плюс топлинно обработени млечни продукти, загрети мазнини, гий (пречистено биволско или краве масло) и задушени храни. В нея липсват яйца, месо и риба.

Храните и елементите

Храните, растящи под земята, са земни и укрепващи, например картофите и морковите. Тези, които растат близо до земята на влажна почва, са водни и пречистващи, например пъпешите и дините. Онези, които растат над земята и се изложени пряко на слънчевите лъчи, са огнени и стимулиращи - фасул, житни растения, слънчоглед. Храните, които растат по дърветата, са въздушни и окисляващи, например лимоните и бадемите. Освен това земята се свързва с твърдите храни, водата - с течните, огъня - с топлите или пикантни храни, а въздуха - с газираните. Месото, птиците и яйцата са огнени и земни, а рибата е огнена и водна.

Към съдържанието * Вестник "Анхира" - архив * Анхира - портал