Проф. Александра Делиник: Магистърската диплома
по хомеопатия ще се признава в цял свят

Световноизвестната специалистка ще ръководи двегодишните курсове в НСА по най-добрата съвременна програма

Александра Делиник е родена в Ню Йорк. Завършва висше образование в родния си град, след което завършва и медицина в университета в Солун. През 1987 г. се запознава с изтъкнатия съвременен хомеопат проф. Георгос Витулкас, а през 1990 г. започва да работи като негов асистент. По-късно става научен директор на хомеопатичната клиника на Витулкас и на Гръцката хомеопатична асоциация. От 1995 до 1998 г. е генерален секретар по научните изследвания на LMHI (Международната медицинска хомеопатична асоциация) и научен редактор на “European Journal of Classical Homeopathy”. По-късно, продължавайки да практикува като лекар-хомеопат, проф. Делиник основава Международната академия по хомеопатична медицина. Тази академия подготвя образователни материали и програми по хомеопатия за медици.

- Д-р Делиник, откога работите по подготовката на курса по хомеопатия в Националната спортна академия (НСА)?

- За организацията на курса по хомеопатия ме поканиха ректорът на НСА проф. Светослав Иванов и деканът на факултета по кинезитерапия доц. Людмила Венова. От две години поддържам връзка с тях. Те пожелаха да започнем обучение по хомеопатия във връзка с промените в европейското законодателство по отношение на алтернативните медицински дисциплини. Първо ми възложиха да подготвя програмата на курса. Предвиждаме обучение на бакалаври и магистри. Стартираме с магистърския курс. Той е за специалисти с медицинска диплома – лекари, стоматолози, фармацевти, физио- и кинезитерапевти, ветеринари. Аз ще ръководя курса и ще чета лекции и като гост-професор. Ще преподават най-добрите български хомеопати.. Ще си позволя да изброя някои от тях. Д-р Петър Найденов, един от пионерите на хомеопатията в България, организатор на първите хомеопатични курсове. Д-р Дора Пачова – също една от първите, сега е президент на Асоциацията на лекарите-хомеопати, води лекции и семинари, кани специалисти от цял свят. Марио Бояджиев – преподава хомеопатия не само тук, но и в чужбина. Доц. Станка Михалкова, председател на Хомеопатичното общество в България, също един от пионерите на хомеопатията в България. Лекции ще четат и д-р Калина Костова, д-р Михаил Костадинов от Варна. Те всички са посещавали семинарите на проф. Георгос Витулкас. Аз познавам тези лекари и лично ги подбрах да преподават в курса в НСА заради техния опит в холистичната медицина. Имам голямото желание да обединя българските хомеопати – както е известно, съединението прави силата. Ние работим за една цел – да се разпространява вярна и точна информация за класическата хомеопатия и заедно с това да осигурим и качествено хомеопатично лечение за хората в България. Надявам се да постигнем тази цел – обединение на специалистите под знамето на класическата хомеопатия.

- Само при нас ли ще се работи по тази програма?

- Не, тази програма за обучение на хомеопати няма да остане само във вашата страна – тя ще бъде осъществена и в други страни, защото според най-авторитетните международни хомеопатични организации, в момента това е най-добрата програма в света. По този начин ние се надяваме да осъществим посланието на основоположника на класическата хомеопатия д-р Самуел Ханеман, който в своя “Органон” казва, че главната цел на лекарите е да осигуряват най-добрата възможна терапия и грижа за пациентите си. Чрез нашата програма и курса в НСА, чрез научни експерименти, двойно слепи опити и клинични изследвания ние се надяваме да докажем на академичната медицинска общественост неща, които досега и при други образователни програми не бяха възможни. По този начин искаме да хвърлим мост между хомеопатията и алопатията (традиционната медицина).

- Каква е ползата за специалистите, които ще завършат курса в НСА?

- Първо, голямо морално удовлетворение – защото след като си вече лекар, като лекуваш с хомеопатия, ти правиш най-доброто за своя пациент. Второ, допринасяш за един качествен скок в общественото съзнание – от медицина, която разделя организма и получава грешна картина на патологията, към медицина, която разглежда човека цялостно и едновременно на трите взаимодействащи си нива на организма – умствено, физическо и емоционално. Третата полза е, че курсът дава нормална университетска диплома - документ, който носи печата на общественото одобрение. Така се добива уважението, което съществува към другите специалисти с медицинска диплома. И никой няма да говори повече за шарлатани. Четвърто, този курс е една инвестиция в бъдещето, когато ще бъдат приети нови закони в обществото. Те ще регламентират практикуването на хомеопатията. Специалистите с университетска диплома несъмнено ще имат много по-големи възможности, ще бъдат по-ценени както от пациентите си, така и от обществото.

- Как ще се приема дипломата от НСА в Европа?

- В Обединена Европа вече има съгласие по новите закони за алтернативните медицински дисциплини, защото има все повече и повече проблеми в алопатията, която си служи с инвазивни методи. Сега статуквото в науката създава проблеми, които не могат да бъдат решени от обикновеното знание. Обществото търси различни решения. Точно сега разбираме, че алтернативните терапии запълват една пропаст, която се е получила заради тези трудности. За да защитят пациента – защото е видно, че много хора практикуват и ползват алтернативни терапии – законодателите в Европа решиха да регламентират алтернативната медицина със съответните изисквания за образование и диплома. Трябва да има дипломирани специалисти, които да утвърждават промените в законодателството.

Магистърската диплома ще даде на своя притежател възможност за нови връзки, сътрудничество и обмяна на опит със специалисти от други страни в Европа. Това създава нови икономически възможности за България. С една от най-добрите програми за обучение по хомеопатия вашата страна ще заеме водещо място в света. Самите медици, които завършат курса, ще бъдат канени в други страни за да започват подобни програми за обучение. По този начин ние поставяме началото на една пионерска работа. Магистърската диплома ще се признава по света, така както се признават всички дипломи на НСА. Това е една престижна диплома. Макар България още не е член на Европейския съюз, с тази диплома, отговаряща на европейските стандарти, тя влиза там още преди официалното приемане!

Въпросите зададе Орлин Бочев

Към съдържанието * Вестник "Анхира" - архив * Анхира - портал