МЛМ-хороскоп – 2003

Бъдете истински генерали за групите си
и ще завършите триумфално годината

Д-р Петър Найденов: "Добре е да проумеем разликата между харчене и инвестиране"

Както всеки знае, настъпва Епохата на Водолея, наречена още Информационна епоха. Мрежовият маркетинг е особено силно свързан с прогресивната природа на новото време. Не случайно вече ползваме всички високи технологии за телекомуникация – в това число и Интернет.
Януари започва със съвпад на Слънцето и най-холистичната планета Хирон – мъдрият кентавър-учител и лечител, патронът на мрежуването, пътуването, астрологията, екологията и холистичното

здраве. Така че през цялата 2003 и 2004 година темата по-добро здраве с естествени средства на принципа на споделянето от уста на уста и обучението в малки групи ще бъде супер актуална. Предстоят ни две много важни и перспективни години, но трябва да сме добре подготвени – януари е много подходящ за проверка и допълване на уменията ни.
През февруари можем докрай да се възползваме от силните водолейски енергии, преди Уран да напусне този знак и да премина в Риби. Затова – тъй като работите с много хора, планирайте най-големите събирания и купони между 1 и 18 февруари! Бъдете особено активни в обществата и групите, към които принадлежите, и с помощта на Интернет ги разширявайте мрежата си от приятели и съмишленици не само у нас, но и в чужбина! Бъдете смели и действайте с размах и оптимизъм, за да постигнете успех.
За сметка на това през март се посветете на вътрешна работа и учене, съчетани с достатъчно почивка, размисъл, пост, молитва и медитация (или ако предпочитате плуване, сауна и масаж). Колкото и да се стараете, през март няма условия за външен растеж, а втората десетдневка е един от най-трудните периоди на годината. Тези, които все пак решат да насилват нещата, после сигурно ще съжаляват.
Но щом пукне пролет, хуквайте смело напред! От 22 март до средата на април Космосът е на страната на активните и предприемчивите! Девизът на всеки уважаващ себе си лидер тогава трябва да бъде "Успех сега или никога, каквото и да ми струва той!" Особено важен по това време е личният пример.
Ако сте били добре подготвени и сте съумели да се възползвате от добрия шанс, през май е време за големите чекове! Те може да се окажат няколко пъти по-големи от очакванията ви, и ако не ги профукате и знаете какво да ги правите, блазе ви! Дотогава е добре наистина да проумеете разликата между харчене и инвестиране – Богатият татко ще ви помогне. Ако не, поне си обещайте през май да не давате пари назаем – когато "приятелите" ви усетят, че имате пари, стават особено нахални, а този месец който взема назаем, вероятно хич и не мисли да връща!
Юни също е супер за мрежуване и умножаване! Най-важното е да говорите с хора по 24 часа на денонощие – затова се подгответе с обяви, реклами, визитки, литература, касети и препратки към Интернет! Особено подходящо място за реклама е вашата кола и вашата горна дреха, но и значките вършат работа… Впрегнете цялата фамилия да помага – заслужава си! А вие лично пътувайте, срещайте се с хора, пишете статии, говорете с всеки срещнат, слушайте и питайте, изнасяйте беседи и в никакъв случай не пазете възможността в тайна – до 20 юни светът е страшно любопитен! Ако вие не кажете на всички, друг ще го стори!
Ако всичко е наред, в края на юни ще се окаже, че групата ви е много по-голяма отпреди. Затова докъм 10 юли е време за сплотяване на групата и обучение. Поканете хората си на семинар за няколко дни, нека се опознаят и се почувстват като едно голямо и стабилно семейство, нека на емоционално ниво се изградят силни приятелски връзки, а духовно всички се приобщят към най-светлите и чисти идеи, които за в основата на нашата мисия.
Втората половина на юли е най-доброто време за почивка и отпуска, особено ако харесвате морето. А около 5 август почивката естествено ще прелее в нови запознанства и нова вълна на успешно мрежуване! А най-добрата новина е, че няма нужда да се връщате от почивка – ние работим където решим и с когото ни харесва! През август хората са особено склонни да оценят предимствата на МЛМ и хубавия живот, на който се радват успяващите мрежари! Така че не се притеснявайте да се поизфукате с постиженията си и бъдете щедри, ентусиазирани и оптимистично настроени – така ще привлечете потенциални лидери. Нахвърляйте общата картина и спонсорирайте нагоре – има толкова кадърни хора, които работят на отговорни длъжности и получават големи заплати, но не са доволни от живота си! А за същите усилия мрежовият бизнес ще им донесе много повече...
А подробностите оставете за септември – идеалното време за обучение и задълбочаване на тема здраве, хранене, продукти, система за дупликация и компенсационен план. Заздравявайте приятелствата и печелете повече доверие чрез компетентността и трудолюбието си. От 16.9. до края на годината Уран се връща за малко във Водолей и е добре да се възползвате от възможностите за работа в Интернет, които тогава са особено актуални.

Октомври е по-умерен и спокоен месец, подходящ за доуточняване и изглаждане на отношенията. Дори и да има лек спад в ентусиазма, не се притеснявайте – обяснете на новите си сътрудници, че и при вас е имало трудни моменти, и подчертайте, че ги цените и вярвате

в тях – докъм 20. 10. хората ви най-много ще се нуждаят от подкрепа и блага дума…

След 23 октомври настъпва един силен период – есенно-зимният, когато имунитетът спада и нашият бизнес отново е в подем! Бъдете убедителни, давайте личен пример, като не боледувате (удвоете количествата на приеманите от вас продукти!), поставете си за цел да просвещавате хората и да им помагате да се освобождават от илюзиите, че с лекарства се оздравява. Разчитайте на продуктите ни – те не са ни подвеждали никога!

Декември се очертава също много силен месец, но внимавайте особено през първата половина да не "прегорите" в желанието си да бъдете полезни, и да не си създадете неприятели. Насила хубост не става. Понякога от истината боли и хората предпочитат да живеят с остарелите си представи. Вместо да се опитвате да променяте убежденията на неверниците, по-добре е да търсите онези, които търсят истината! Отново моментът е много благоприятен да откриете партньори зад граница и да пътувате, но внимавайте със скоростта! Разширявайте

мрежата си, градете лидерите си, бъдете истински генерали за групите си и ще завършите триумфално още една успешна година – за предпочитане в компанията на най-добрите от своя екип, някъде високо в планината… На върха, където ви е мястото!

Към съдържанието * Вестник "Анхира" - архив * Анхира - портал